IMISLab/GreekWikipedia huggingface dataset:
Εθνική Βιβλιοθήκη της Αϊτής

Η Εθνική Βιβλιοθήκη της Αϊτής (γαλλικά: Bibliothèque nationale d'Haïti ή BNH) βρίσκεται στην πρωτεύουσα Πορτ-ο-Πρενς, και είναι η κύρια βιβλιοθήκη της Αϊτής. Εγκαινιάστηκε το 1940 και περιλαμβάνει περισσότερα από 60.000 τεκμήρια. Λειτουργεί επίσης ως υπεύθυνη βιβλιοθήκη για τη νόμιμη κατάθεση στην Αϊτή.

 Η 11η Σεπτεμβρίου 1939 σηματοδότησε την τοποθέτηση του θεμελίου λίθους της Εθνικής Βιβλιοθήκης της Αϊτής, στον χώρο της πρώην Γερουσίας. Η τελετή των εγκαινίων πραγματοποιήθηκε στις 26 Μαρτίου 1940 υπό την αιγίδα του Προέδρου Στένιο Βίνσεντ. Από το 1995, η Εθνική Βιβλιοθήκη της Αϊτής τέθηκε υπό την εποπτεία του Υπουργείου Πολιτισμού. Η γραπτή κληρονομιά που διαθέτει είναι τμήμα της Ένωσης Πανεπιστημιακών, Ερευνητικών και Θεσμικών Βιβλιοθηκών της Καραϊβικής (ACURIL) και της Διεθνούς Τράπεζας Πληροφοριών για Γαλλόφωνα Κράτη (BIEF) Ο τραγικός σεισμός του 2010 προκάλεσε ζημιές στις συλλογές της, χωρίς ωστόσο να προκαλέσει σοβαρή φθορά στο κτίριο. Με τη βοήθεια διαφόρων διεθνών οργανισμών, τόσο οι συλλογές όσο και το δίκτυο των βιβλιοθηκών βελτιωθήκαν σημαντικά . Η BNH διαθέτει τρία Τμήματα: Η Γενική Διεύθυνση: υπεύθυνη δημοσίων σχέσεων, διαχειρίζεται κυβερνητικά έργα που σχετίζονται με την ανάπτυξη του ιδρύματος. Το Διοικητικό Τμήμα: αρμόδιο για τη διαχείριση των πόρων του ιδρύματος, με το τμήμα Λογιστικής καταρτίζει τον ετήσιο προϋπολογισμό και διαχειρίζεται τις σχέσεις με τους κρατικούς χρηματοοικονομικούς φορείς. Το Τεχνικό Τμήμα: αρμόδιο για την πρόταση αναπτυξιακών πολιτικών και τον συντονισμό παρακολούθησης των κυβερνητικών έργων που υποβάλλονται στη Γενική Διεύθυνση στο πλαίσιο της ανάπτυξης της βιβλιοθήκης.Η Εθνική Βιβλιοθήκη της Αϊτής διαθέτει δύο αναγνωστήρια, μια αίθουσα συνεδριάσεων, έναν χώρο πολιτιστικών δραστηριοτήτων και τέσσερα καταστήματα (μονογραφίες - περιοδικά - βιβλία για νέους ανθρώπους). Αποστολές της Εθνικής Βιβλιοθήκης της Αϊτής: Η διατήρηση της λογοτεχνικής κληρονομιάς που αφορά τη συλλογή, τη διατήρηση και τη διάδοση της λογοτεχνικής κληρονομιάς του έθνους της Αϊτής. Η Δημόσια ανάγνωση μέσω της οποίας η BNH διασφαλίζει τη διανομή των εντύπων που λαμβάνονται με την κατά νόμο κατάθεση. Κατάλογος μεγαλύτερων βιβλιοθηκών Παγκόσμια Ψηφιακή Βιβλιοθήκη Europeana Ευρωπαϊκή Βιβλιοθήκη Αϊτή Πορ-ω-Πρενς Πολυμέσα σχετικά με το θέμα Bibliothèque nationale d'Haïti στο Wikimedia Commons
Εκπαίδευση στην Τουρκική Δημοκρατία της Βόρειας Κύπρου

Η εκπαίδευση στη ΤΔΒΚ οργανώνεται από το Υπουργείο Εθνικής Παιδείας και Πολιτισμού. 5 χρόνια φοίτησης στην πρωτοβάθμια εκπαίδευση είναι υποχρεωτικά. Από το 2015, ο Κεμάλ Ντουρούστ είναι ο Υπουργός Εθνικής Παιδείας και Πολιτισμού.

 Τα παιδιά στη ΤΔΒΚ, ηλικίας κάτω των 6 ετών, μπορούν να παρακολουθούν παιδικούς σταθμούς, δημόσιους ή ιδιωτικούς. Το νηπιαγωγείο δεν είναι υποχρεωτικό. Το Δημοτικό σχολείο παρέχει 5 χρόνια εκπαίδευσης για τα παιδιά μεταξύ των ηλικιών 6 και 11 ετών. Όλα τα δημοτικά σχολεία είναι δημόσια και δωρεάν. Τα λύκεια παρέχουν τουλάχιστον εξαετή εκπαίδευση, όπου τα 3 πρώτα χρόνια αντιστοιχούν στο γυμνάσιο (Ortaokul). Υπάρχουν διαφορετικά είδη σχολείων στο τουρκοκυπριακό εκπαιδευτικό σύστημα, όπως τα πρότυπα δημόσια λύκεια, τα ιδιωτικά σχολεία, τα επιστημονικά λύκεια, τα επαγγελματικά λύκεια, τα τεχνικά λύκεια και τα καλλιτεχνικά σχολεία. Το 2008 υπήρχαν 18 γυμνάσια, 14 γυμνάσια και 12 επαγγελματικά λύκεια. Όλα τα πανεπιστήμια στη Βόρεια Κύπρο είναι ιδιωτικά, εκτός από το Πανεπιστήμιο Ανατολικής Μεσογείου. Το 2013 υπήρχαν 63.765 φοιτητές από 114 χώρες σε εννέα πανεπιστήμια στη ΤΔΒΚ. Το 2014, ο αριθμός των φοιτητών αυξήθηκε σε 70.004 (15.210 τουρκοκύπριοι, 36.148 από την Τουρκία, 18.646 διεθνείς φοιτητές).Υπάρχουν δέκα πανεπιστήμια στο Βόρειο τμήμα της Κύπρου: Η Διδασκαλική Ακαδημία Ατατούρκ και η Αστυνομική Ακαδημία παρέχουν επαγγελματική εκπαίδευση σε συναφή θέματα. Υπουργείο Εθνικής Παιδείας και Πολιτισμού (Τουρκικά) (Αγγλικά)
Παναγιώτης Λαφαζάνης

Ο Παναγιώτης Λαφαζάνης (Ελευσίνα, 28 Δεκεμβρίου 1951) είναι Έλληνας πολιτικός, ιδρυτής και επικεφαλής του Δημοκρατικού Κινήματος Εθνικής Απελευθέρωσης (ΔΗ.Κ.Ε.Α). Από τις 27 Ιανουαρίου 2015 έως τις 17 Ιουλίου 2015 υπήρξε υπουργός Παραγωγικής Ανασυγκρότησης, Περιβάλλοντος και Ενέργειας στην πρώτη κυβέρνηση του Αλέξη Τσίπρα.

 Γεννήθηκε το 1951 στην Ελευσίνα και πέτυχε να εισαχθεί στο τμήμα μαθηματικών του Εθνικού και Καποδιστριακού Πανεπιστημίου Αθηνών δίχως να λάβει πτυχίο. Ήταν ηγετικό στέλεχος της Κομμουνιστικής Νεολαίας Ελλάδας και αργότερα μέλος του Πολιτικού Γραφείου της Κεντρικής Επιτροπής του Κομμουνιστικού Κόμματος Ελλάδος. Στο ΚΚΕ παρέμεινε μέχρι το 1991, ενώ το 1992 εντάχθηκε στον Συνασπισμό ως μέλος της πολιτικής του γραμματείας.Πρώτη φορά εξελέγη βουλευτής του Ελληνικού Κοινοβουλίου στις εκλογές του 2000, στη Β΄ περιφέρεια του Πειραιά. Την κοινοβουλευτική περίοδο 2012-2014 ήταν ο κοινοβουλευτικός εκπρόσωπος του ΣΥΡΙΖΑ. Μετά τις βουλευτικές εκλογές του Ιανουαρίου του 2015 ορίστηκε από τον Αλέξη Τσίπρα ως Υπουργός Παραγωγικής Ανασυγκρότησης, Περιβάλλοντος και Ενέργειας. Στις 17 Ιουλίου 2015 αντικαταστάθηκε από τον Πάνο Σκουρλέτη. Στις 21 Αυγούστου 2015 ήταν ένας από τους 25 βουλευτές του Συνασπισμού Ριζοσπαστικής Αριστεράς, που αποχώρησαν από αυτόν, διαφωνώντας και καταψηφίζοντας το 3ο Μνημόνιο και συνέστησαν νέα κοινοβουλευτική ομάδα με την ονομασία «Λαϊκή Ενότητα», της οποίας ορίστηκε επικεφαλής.Πιστεύει ότι η Ελλάδα πρέπει να αντισταθεί στην εφαρμογή των μνημονίων και των μέτρων λιτότητας και να έρθει ακόμα και σε ρήξη με τις υπόλοιπες χώρες της Ευρωζώνης. Σύμφωνα με τις δημόσιες θέσεις του, είναι θετικός στην επιστροφή της Ελλάδας σε εθνικό νόμισμα. Στις 2 Ιουνίου 2019, παραιτήθηκε από την ηγεσία της Λαϊκής Ενότητας. Στις βουλευτικές εκλογές του 2019 τοποθετήθηκε στην τελευταία τιμητική θέση του ψηφοδελτίου επικρατείας του κόμματος. Τον Ιανουάριο του 2023, ο Παναγιώτης Λαφαζάνης ίδρυσε το «Δημοκρατικό Κίνημα Εθνικής Απελευθέρωσης» (ΔΗ.Κ.Ε.Α). iskra.gr
Μάχη του Ροκρουά

Η Μάχη του Ροκρουά στις 19 Μαΐου 1643 ήταν μια σημαντική πολεμική σύγκρουση που κατέληξε στη νίκη του γαλλικού στρατού υπό τον Δούκα ντ΄ Ανγκιέν εναντίον του Ισπανικού Στρατού υπό τον στρατηγό Φρανθίσκο ντε Μέλο, μόλις πέντε μέρες μετά την ανάρρηση του Λουδοβίκου ΙΔ΄ στο θρόνο της Γαλλίας, προς το τέλος του Τριακονταετή Πολέμου. Η μάχη θεωρείται από πολλούς ως το αποφασιστικό σημείο για τον ισπανικό πολεμικό σχηματισμό του τέρθιο. Μετά το Ροκρουά, οι Ισπανοί εγκατέλειψαν αυτό τον τρόπο παράταξης μάχης και άρχισαν να χρησιμοποιούν το γραμμικό ολλανδικό τρόπο παράταξης ταγμάτων όπως οι Γάλλοι.

 Από το 1618 μαινόταν στα γερμανικά εδάφη ο Τριακονταετής Πόλεμος ανάμεσα στους Ισπανούς Αψβούργους υπό τον Φίλιππο Δ΄ και τις προτεσταντικές δυνάμεις. Ανήσυχη για την παρουσία των Αψβούργων στα σύνορά της, η Γαλλία τους είχε κηρύξει το 1635 τον πόλεμο, προς υποστήριξη των προτεσταντικών κρατών που αντιμάχονταν τους Αψβούργους, παρά το γεγονός ότι ήταν παραδοσιακά μια καθολική δύναμη, και είχε μάλιστα καταστείλει τις εξεγέρσεις των Ουγενότων στο έδαφός της. Μια ανοιχτή εισβολή στις Ισπανικές Κάτω Χώρες είχε καταλήξει σε αποτυχία, με τους Γάλλους να υποχωρούν και να περιορίζονται στα σύνορά τους για τα επόμενα αρκετά χρόνια. Στις 4 Δεκεμβρίου 1642 ο βασιλικός σύμβουλος καρδινάλιος Ρισελιέ απεβίωσε, και ο Λουδοβίκος ΙΓ΄ αρρώστησε στις αρχές της άνοιξης του 1643. Ο Γάλλος βασιλιάς απεβίωσε στις 14 Μαΐου 1643, αφήνοντας τον γιο του Λουδοβίκο ΙΔ΄ ως κληρονόμο τού Βασιλείου της Γαλλίας. Παρά το ότι έλαβε προτάσεις ειρήνης, ο νέος βασιλιάς δεν επιθυμούσε ν΄ αλλάξει την πορεία του πολέμου, και η γαλλική πολεμική πίεση στις περιοχές Φρανς-Κοντέ, Καταλωνία και Ισπανική Φλάνδρα διατηρήθηκε.
2003 YN107

Ο 2003 YN107 είναι μικρός αστεροειδής. Ανακαλύφθηκε στις 20 Δεκεμβρίου 2003 από το αυτόματο παρατηρητήριο LINEAR. Η διάμετρός του κυμαίνεται μεταξύ 10 και 30 μέτρα. Χαρακτηριστικό του είναι ότι περνάει μέσα από την τροχιά της γης, ενώ βρίσκεται σε στρογγυλή τροχιά γύρω από τον ήλιο. Στο χρονικό διάστημα από το 1996 ως το 2006 βρισκόταν συνέχεια σε απόσταση από τη γη όχι μεγαλύτερη του 0,1 ΑΕ, και έκανε μια περιστροφή γύρω της. Η περιστροφή αυτή διάρκεσε ένα χρόνο. Είναι το πρώτο ουράνιο σώμα που ανακαλύφτηκε με αυτές τις ιδιότητες.

 M. Connors, C. Veillet, R. Brasser, P. Wiegert, P. W. Chodas, S. Mikkola, K. Innanen: Horseshoe Asteroids and Quasi-satellites in Earth-like Orbits. in: 35th Lunar and Planetary Science Conference, 15.–19. März 2004. Lunar and planetary science, abstracts of papers subm. to the Lunar and Planetary Science Conference. Lunar and Planetary Institute, Abstract Nr. 1565. Johnson Space Center, League City, Texas 2004,3. ISSN 0197-274X (engl., pdf) R. Brasser, K. A. Innanen, M. Connors, C. Veillet, P. Wiegert, Seppo Mikkola, P. W. Chodas: Transient co-orbital asteroids. in: Icarus. Elsevier, San Diego Ca 171.2004,1 (Sept), S. 102–109. ISSN 0019-1035 (Artikel online auf dem Icarus-Server, englisch: doi:10.1016/j.icarus.2004.04.019) D. Vokrouhlický, D. Čapek, S. R. Chesley and S. J. Ostro: Yarkovsky detection opportunities. I. Solitary asteroids. in: Icarus. Elsevier, San Diego Ca 2004. ISSN 0019-1035 (Artikel online auf dem Icarus-Server, englisch: )
Ντιαρά Τραορέ

Ο Ντιαρά Τραορέ (1935-1985) ήταν στρατιωτικός και πολιτικός από τη Γουινέα. Ηγήθηκε στρατιωτικού πραξικοπήματος τον Απρίλιο του 1984, μαζί με τον Λανσανά Κοντέ αλλά εκτελέστηκε με διαταγή του τελευταίου, έπειτα από την απόπειρα άλλου πραξικοπήματος εναντίον του νέου αρχηγού κράτους, το 1985.

 Ο Τραορέ έλαβε στρατιωτική εκπαίδευση στη Γαλλική Στρατιωτική Σχολή του Φρεζί. Έπειτα από την ανεξαρτησία της Γουινέας το 1958 έγινε αρχικά διοικητής του τάγματος της Κουνταρά στην τότε περιφέρεια Φουτά Ζαλόν. Ωστόσο, ο πρόεδρος Αχμέτ Σεκού Τουρέ δεν του είχε εμπιστοσύνη και τον αποστράτευσε.Στη συνέχεια έγινε περιφερειακός διοικητής. Στα τέλη της δεκαετίας του '70 έγινε μέλος του Δημοκρατικού Κόμματος της Γουινέας (PDG, Parti Démocratique de Guinée).Έπειτα από τον θάνατο του Σεκού Τουρέ (Μάρτιος 1984) υπηρεσιακός πρόεδρος ανέλαβε ο πρωθυπουργός Λουί Λανσανά Μπεαβογκί. Στις 3 Απριλίου ο Τραορέ υποστήριξε ένα στρατιωτικό πραξικόπημα του οποίου ηγήθηκε ο αντισυνταγματάρχης Λανσανά Κοντέ. Εκτός από την ανατροπή του Μπεαβογκί, καταργήθηκε το κόμμα PDG και ο Κοντέ αυτοανακηρύχθηκε πρόεδρος, διορίζοντας πρωθυπουργό τον Τραορέ. Οι Κοντέ, Τραορέ και άλλοι κυβέρνησαν ως στρατιωτική χούντα, με την ονομασία Στρατιωτική Επιτροπή της Εθνικής Αποκατάστασης.Όμως, μερικούς μήνες αργότερα ο Λανσανά Κοντέ υποβίβασε τον Τραορέ ως υπουργό Προεδρίας επί θεμάτων Εθνικής Παιδείας. Στις 4 Ιουλίου 1985 ο Τραορέ επεχείρησε να ανατρέψει τον Κοντέ, ο οποίος βρισκόταν σε σύνοδο κορυφής στο Τόγκο, όμως ο στρατός που ήταν φίλα προσκείμενος στον Κοντέ εξουδετέρωσε την απόπειρα. Ο Τραορέ κρύφτηκε για να μην συλληφθεί όμως συνελήφθη σύντομα από τις δυνάμεις του Κοντέ και τον κακοποίησαν άγρια, προβάλλοντας τις εικόνες στην τηλεόραση. Ο Τραορέ μαζί με περί τους 100 άλλους στρατιωτικούς, πολλοί από τους οποίους ανήκαν στην ίδια εθνοτική ομάδα Μαλινκέ, εκτελέστηκαν στις 8 Ιουλίου 1985.
Γάζι Ηρακλείου

Το Γάζι (επίσημο: Γάζιον) είναι Δυτικό προάστιο του Ηρακλείου και έδρα του Δήμου Μαλεβιζίου στην Περιφερειακή Ενότητα Ηρακλείου της Κρήτης. Ανήκε στην Επαρχία Μαλεβιζίου του Νομού Ηρακλείου. Μεταξύ άλλων, στο Γάζι υπάρχουν υπηρεσίες του δήμου, δημοτικά σχολεία, Γυμνάσιο, Λύκειο, ΚΕΠ, ΚΑΠΗ και ιατρείο.

 Στην περιοχή έχουν βρεθεί σημαντικά αρχαιολογικά ευρήματα. Έτσι, στη θέση "Μπαΐρια", αριστερά του δρόμου προς Κρουσώνα βρέθηκαν τυχαία το 1936 δύο πήλινα ειδώλια που παρίσταναν θεά από τη μινωική εποχή. Αποκαλύφθηκε επίσης σε ανασκαφές του Μαρινάτου δωμάτιο 4Χ4μ. , τμήμα μεγαλύτερης οικοδομής όπου βρέθηκαν σκεύη λατρείας και άλλα τρία ειδώλια της θεάς των φιδιών και των περιστεριών. Βρήκαν επίσης σωληνωτά αγγεία όμοια με εκείνα που βρέθηκαν στην Κνωσό και τα οποία σύμφωνα με τον Έβανς ήταν φωλιές των ιερών φιδιών. Όλα τα ευρήματα ανάγονται στα Υστερομινωικά χρόνια (Περίοδος ΙΙΙ). Σύμφωνα με το Μαρινάτο σε όλα τα ειδώλια παριστάνεται η ίδια θεά των φιδιών, χθόνια ή οικιακή και επίσης θεά των περιστεριών και του έρωτα αλλά και θεά της Μήκωνος (=υγείας) και της ευφορίας. Αυτό γιατί σε ένα από τα ειδώλια η θεά φορά στεφάνι με κάλυκες μήκωνος (=παπαρούνας), από όπου παράγεται το όπιο. Η μινωική θεά με τα χέρια υψωμένα θυμίζει την Παναγία την Πλατυτέρα, που συναντούμε στις βυζαντινές αγιογραφίες. Η παλαιότερη μνεία του πληθυσμού χρονολογείται από το 1379, όταν αναφέρεται σε έγγραφο του Δουκικού Αρχείου του Χάνδακα. Το 1583 το Γάζι αναφέρεται ως Gasi με 108 κατοίκους. Το 1881 κατοικούνταν από 292 Τούρκους. Ακολουθεί η πληθυσμιακή εξέλιξη του κεντρικού οικισμού Γαζιου (και όχι του δ.δ.), σύμφωνα με τις εκάστοτε απογραφές: Δείτε Κοινότητα Γαζίου Ως οικισμός αναφέρεται επίσημα το 1925 με το ΦΕΚ 27Α - 31/01/1925 να προσαρτάται στην τότες κοινότητα Τυλίσσου και το 1930 με το ΦΕΚ 120Α - 19/04/1930 ορίστηκε έδρα της ομώνυμης νεοϊδρυθείσας κοινότητας. Το 1994 με το ΦΕΚ 144Α - 31/08/1994 ορίστηκε έδρα του Δήμου Γαζίου ενώ το 2010 με το ΦΕΚ 87Α - 07/06/2010 έδρα του δήμου Μαλεβιζίου. Σύμφωνα με το σχέδιο Καλλικράτης και την τροποποίησή του Κλεισθένης Ι μαζί με τους οικισμούς: Άγιοι Θεοδώροι, Άγιος Γέωργιος Μεθυστής, Καβροχώρι, Κολλυβάς, Σκαφιδαράς και Τίμιος Σταυρός, αποτελούν την κοινότητα Γαζίου που υπάγεται στη δημοτική ενότητα Γαζίου του Δήμου Μαλεβιζίου και σύμφωνα την απογραφή του 2011 έχει πληθυσμό 12.606 κατοίκους. Ο Γυμναστικός Ποδοσφαιρικός Σύλλογος Γαζίου «ο Αλμυρός» ιδρύθηκε επίσημα το 1977 και εκπροσωπεί το Γάζι στο άθλημα του ποδοσφαίρου. Έχει επίσημα χρώματα το πορτοκαλί και το μπλε και η ονομασία του παραπέμπει στον ομώνυμο ποταμό. Έδρα του αποτελεί το ιδιόκτητο γήπεδο του συλλόγου στο Γάζι, ενώ τα πρώτα χρόνια της ιστορίας του χρησιμοποιούσε το γήπεδο Τυλίσου. Αγωνίζεται από το 1982 στις διοργανώσεις της Ε.Π.Σ. Ηρακλείου, ενώ το 2020 ως δευτεραθλητής της ΕΠΣΗ προβιβάστηκε στην Γ΄ Εθνική, όπου αγωνίζεται από τη σεζόν 2020-21 έως σήμερα. Έχει κατακτήσει 3 φορές το Κύπελλο ΕΠΣΗ, το 2005, το 2014 και το 2022. Ο Ναυταθλητικός Όμιλος Γαζίου ιδρύθηκε επίσημα το 2000 και εκπροσωπεί το Γάζι στα ναυτικά αθλήματα και πιο συγκεκριμένα στην ιστιοπλοΐα και στην ιστιοσανίδα. Το Ηράκλειον και ο νομός του. Ηράκλειο: Νομαρχία Ηρακλείου. 1971.
Κριτόλαος

Ο Κριτόλαος ήταν στρατηγός της Αχαϊκής Συμπολιτείας. Εκλέχθηκε το 146 π.Χ. και οδήγησε τους Αχαιούς στην τελική σύγκρουση με τους Ρωμαίους που σήμανε και την οριστική μετατροπή της αρχαίας Ελλάδας στην ρωμαϊκή επαρχία της Αχαΐας.

 Μετά το θάνατο του στρατηγού Καλλικράτη η ρήξη στις σχέσεις Ρωμαίων και Αχαιών έφτασε στα άκρα με την εκλογή του φιλοπόλεμου στρατηγού Κριτόλαου το 146 π.Χ. Τον οποίο ο Παυσανίας κατηγορεί για ύποπτα οικονομικά συμφέροντα που τον οδήγησαν στην επιλογή της σύγκρουσης. Ο Κριτόλαος ενθουσίασε τους Αχαιούς μαζί με το Θηβαίο Βοιωτάρχη Πυθέα που του υποσχέθηκε αμέριστη συνδρομή. Οδηγώντας στην ουσία τις τότε ισχυρότερες ελληνικές πόλεις σε μία σχεδόν γενικευμένη αντιρωμαϊκή εξέγερση. Οι Ρωμαίοι ήρθαν ως υπερασπιστές εκτός από της αυτονομίας των Σπαρτιατών που είχαν ενταχθεί στην Αχαϊκή Συμπολιτεία και των Φωκέων και Ευβοέων που είχαν διαφορές με τους Θηβαίους. Αποφάσισαν να στείλουν τον ύπατο Λεύκιο Μόμμιο (που αποκλήθηκε αργότερα και Αχαϊκός) εναντίον των Αχαιών και των Θηβαίων. Ο Ρωμαίος στρατηγός Μέτελλος που στάθμευε ήδη στη Μακεδονία (είχε μόλις καταπνίξει εξέγερση των υποταγμένων Μακεδόνων) με ισχυρές δυνάμεις, θεώρησε σκόπιμο να μην περιμένει τον Μόμμιο και αποφάσισε να πολεμήσει ο ίδιος τους Αχαιούς. Ο Κριτόλαος την περίοδο εκείνη πολιορκούσε την Ηράκλεια στη Φθιώτιδα που είχε αρνηθεί να ενταχθεί στην Συμπολιτεία. Όταν προσέγγισε ο Κόιντος Καικίλιος Μέτελλος το στράτευμα του Κριτόλαου, αυτός δεν επέλεξε να οχυρωθεί στις Θερμοπύλες ή κατά μία άλλη εκδοχή αιφνιδιάστηκε και ηττήθηκε ολοκληρωτικά στη Σκάρφεια της Λοκρίδας (στο σημείο περίπου που είναι σήμερα ο δορυφορικός σταθμός του ΟΤΕ). Συνέπεια των τραγικών στρατηγικών λαθών του Κριτόλαου και της επακόλουθης ασυνεννοησίας και ακαταστασίας του στρατού του, ήταν να διαλυθούν οι άνδρες του και να μην προλάβουν ουσιαστικά να παραταχθούν σε μάχη. Πολλοί σκοτώθηκαν και χίλιοι αιχμαλωτίστηκαν, οι περισσότεροι διέφυγαν. Ο Κριτόλαος χάθηκε χωρίς να βρεθεί, μάλλον πνίγηκε στους βάλτους όπως τον ειρωνεύεται ο Παυσανίας. Χίλιοι επίλεκτοι Αρκάδες οπλίτες (λογάδες) βρέθηκαν αποκομμένοι στην Ελάτεια της Φωκίδας, αλλά οι Φωκείς δεν τους προσέφεραν καταφύγιο μαθαίνοντας τα νέα της καταστροφής. Αυτό είχε ως συνέπεια να καταφύγει το απόσπασμα αυτό στην Χαιρώνεια και έτσι να βρεθεί αντιμέτωπο με το σύνολο της δύναμης του Μέτελου και να καταστραφεί ολοκληρωτικά. Ο Παυσανίας ισχυρίζεται ότι ήταν θεία δίκη να πέσουν στο σημείο εκείνο ακριβώς, γιατί οι πρόγονοί τους πριν χρόνια δεν συνέτρεξαν τους Θηβαίους στην προηγούμενη Μάχη της Χαιρώνειας κατά του Φιλίππου. Τα αποτελέσματα της καταστροφικής Μάχης της Σκάρφειας, ήταν η εκκένωση Θήβας και των Μεγάρων και η τελική σύγκρουση των συσσωματωμένων δυνάμεων του Μέτελλου και του Μόμμιου που κατέφθασε, στη Μάχη της Λευκόπετρας, εναντίον του τελευταίου στρατηγού της Αχαϊκής Συμπολιτείας, Δίαιου του Μεγαλοπολίτη. Πολυβίου, Ιστορίαι, 38.9-11, 39. Παυσανίας, Ελλάδος Περιήγησις, Αχαϊκά, XIV και XV
Αστέρας του Λόιτεν

O λεγόμενος αστέρας του Λόιτεν (Luyten's star, GJ 273) είναι ερυθρός νάνος αστέρας στη νοτιοδυτική γωνία του αστερισμού Μικρού Κύνα. Παρά το ότι βρίσκεται σε απόσταση από τη Γη μόλις 12,37 έτη φωτός (είναι ο 38ος κοντινότερος αστέρας), είναι αόρατος με γυμνό μάτι εξαιτίας της μικρής του απόλυτης λαμπρότητας. Το όνομά του οφείλεται στον Βίλεμ Γιάκομπ Λέυτεν, ο οποίος σε συνεργασία με τον Έντγουιν Εμπιγκχάουζεν (Edwin G. Ebbighausen) προσδιόρισε για πρώτη φορά τη μεγάλη του ιδία κίνηση το 1935.

 Ο αστέρας του Λόιτεν έχει περίπου το ένα τέταρτο της μάζας του Ηλίου και το ένα τρίτο της διαμέτρου του. Από αστροφυσικής πλευράς, η μάζα του αστέρα αυτού είναι η μέγιστη με την οποία ένας ερυθρός νάνος μπορεί να έχει ρεύματα μεταφοράς θερμότητας σε όλο το εσωτερικό του. Ως αστέρας της Κύριας ακολουθίας, παράγει ενέργεια με την πυρηνική σύντηξη υδρογόνου στον πυρήνα του. Η ταχύτητα περιστροφής του αστέρα γύρω από τον άξονά του δεν είναι ανιχνεύσιμη, αλλά δεν υπερβαίνει τα 2 ως 3 χιλιόμετρα ανά δευτερόλεπτο (km/sec) στον ισημερινό του., που αντιστοιχούν σε μία περιστροφή ανά 95 ως 140 γήινες ημέρες περίπου. Η επιφανειακή του θερμοκρασία είναι 3150 K, δίνοντάς του ένα βαθύ πορτοκαλί χρώμα, χαρακτηριστικό του φασματικού τύπου M.Το απόλυτο μέγεθος του αστέρα είναι 11,94, που αντιστοιχεί σε (απόλυτη) λαμπρότητα 724 φορές μικρότερη από αυτή που έχει ο Ήλιος. Στην εποχή μας, ο Αστέρας του Luyten απομακρύνεται από το Ηλιακό Σύστημα (και επομένως και από τη Γη) με ταχύτητα 18,2 km/sec (65.520 χιλιόμετρα την ώρα), ενώ η ιδία κίνησή του ανέρχεται σε 3,74 δευτερόλεπτα της μοίρας ανά έτος. Μπορεί έτσι να υπολογισθεί ότι πέρασε σε μία ελάχιστη απόσταση από τη Γη πριν από 13 χιλιάδες χρόνια περίπου, και αυτή η απόσταση ήταν 11,97 έτη φωτός. Σήμερα απέχει μόλις 1,2 έτος φωτός από τον Πρόκυνα, ο οποίος θα εμφανίζοταν με φαινόμενο μέγεθος −4,5 από τη θέση του Αστέρα του Luyten. Τον Μάρτιο του 2017 ανακοινώθηκε ότι δύο εξωηλιακοί πλανήτες ανακαλύφθηκαν σε τροχιά γύρω από τον Αστέρα του Luyten. Ο εξωτερικός πλανήτης (GJ 273b) είναι μία υπεργαία στην κατοικήσιμη ζώνη του αστέρα. Η μάζα του πλανήτη αυτού υπολογίσθηκε σε 2,89 ± 0,26 φορές τη μάζα της Γης και περιφέρεται γύρω από τον αστέρα σε απόσταση 0,09110 AU, μία φορά κάθε 18,650 ± 0,006 γήινες ημέρες. Η ροή ενέργειας που δέχεται από τον Αστέρα του Luyten είναι κατά 6% μεγαλύτερη εκείνης που δέχεται η Γη από τον Ήλιο, οπότε θα μπορούσε εύκολα να φιλοξενήσει ζωή, ιδίως αν έχει ατμόσφαιρα: ανάλογα με το άλβεδό του, η θερμοκρασία στην επιφάνειά του θα μπορούσε να είναι από –67 μέχρι +20 °C. Ο εσωτερικός πλανήτης (GJ 273c) είναι ένας από τους μικρότερης μάζας εξωηλιακούς πλανήτης που ανιχνεύθηκαν ποτέ με τη μέθοδο της ακτινικής ταχύτητας, έχοντας μάζα από 2% ως 34% μεγαλύτερη από τη μάζα της Γης. Ωστόσο, απέχει από τον αστέρα μόλις 5.455.000 χιλιόμετρα, οπότε είναι θερμότερος από όσο χρειάζεται για να κατοικηθεί. Περιφέρεται γύρω από τον αστέρα μία φορά κάθε 4,7234 γήινες ημέρες. Κατάλογος αστέρων του Μικρού Κυνός Κατάλογος των κοντινότερων αστέρων SolStation.com: Αστέρας του Luyten
Μπρέτσελ

To μπρέτσελ είναι ψημένο αρτοσκεύασμα που παρασκευάζεται από ζύμη και έχει χαρακτηριστικό σχήμα κόμπου με τρεις τρύπες. Η συνταγή προέρχεται από την Ευρώπη, ενδεχομένως από μοναχούς στις αρχές του Μεσαίωνα. Συναντάται στους φούρνους όλους του κόσμου και είναι δημοφιλές συστατικό της γερμανικής κουζίνας. Έχει τραγανή καφετιά κρούστα και χαρακτηριστική γεύση που προκύπτει από αντίδραση Μαϊγιάρ κατόπιν επεξεργασίας της διαμορφωμένης ζύμης με μαγειρική σόδα ή αλισίβα. Συνήθως είναι καρυκευμένο με αλάτι, ή εναλλακτικά μπορούν να χρησιμοποιηθούν άλλα αρτύματα, όπως ζάχαρη και κανέλα, γλυκάνισος, σπόροι ή κάρυα. Υπάρχει νηστίσιμη εκδοχή του, γλυκές και αλμυρές παραλλαγές. Μπορεί να είναι επικαλυμμένο με τυριά, ζάχαρη, σοκολάτα, γλάσο, καραμέλα ή γιαούρτι. Υπάρχει μεγάλη ποικιλία τύπων με διάφορους βαθμούς σκληρότητας, αφράτα μπρέτσελ που πρέπει να καταναλώνονται αμέσως μετά την παρασκευή τους, και σκληρά ψημένα μπρέτσελ που έχουν μεγάλη διάρκεια ζωής στο ράφι και διατίθενται συσκευασμένα στα σούπερ μάρκετ.

 Υπάρχουν πολλές ιστορίες για την προέλευση των μπρέτσελ. Ετυμολογικά, η λέξη μπρέτσελ ίσως προέρχεται από την Λατινική λέξη brachium που σημαίνει χέρι και συνδέεται με την ελληνική λέξη βραχίονας. Συνοδεύει τους Χριστιανούς στη νηστεία και για πολλούς το σχήμα του αναπαριστά τη στάση προσευχής ενός μοναχού με σταυρωμένα χέρια ενώ κάθε τρύπα του αντιστοιχεί σε ένα μέλος της Αγίας Τριάδας.Σε μία ιστορία αναφέρεται ότι ένας φούρναρης, που κατηγορείτο για κλοπή, είχε μόνο μια ευκαιρία για να απαλλαγεί από την ποινή του. Έπρεπε να φτιάξει ένα αρτοσκεύασμα, μέσα από το οποίο θα μπορούσε να περάσει ο ήλιος, τρεις φορές. Ο εφευρετικός φούρναρης διαμόρφωσε κατά τέτοιο τρόπο το ζυμάρι, ώστε προέκυψε το μπρέτσελ. Η πρώτη γραφική απεικόνιση μπρέτσελ ήταν στην εγκυκλοπαίδεια της Αλσάτιας Hortus deliciarum το 1160 μ.Χ.Το μπρέτσελ είναι παραδοσιακό σύμβολο της συντεχνίας των αρτοποιών, και απεικονίζεται στα οικόσημά τους, στις ταμπέλες των καταστημάτων τους και στα λογότυπα πολλών εταιρειών, παραγωγών και εμπόρων ειδών αρτοποιίας. Από το 2016 υπάρχει μουσείο ειδικά για τα μπρέτσελ στο Ερντμανχάουσεν του Λούντβιγκσμπουργκ Γερμανίας.Το μεγαλύτερο μπρέτσελ στον κόσμο παρασκευάστηκε την 25η Οκτωβρίου 2015 στο CIFCO του Σαν Σαλβαδόρ. Ζύγιζε 783,81 κιλά, είχε 8,93 μ. μήκος και 4,06 μ. πλάτος. Irene Krauß: Gelungen geschlungen. Das große Buch der Brezel. Silberburg-Verlag, Tübingen 2004, ISBN 3-87407-550-8. Barbara Kosler, Irene Krauß: Die Brez’l – Geschichte und Geschichten. Verlag Edition Infotainment, München 1993, OCLC 314467774. (zu beziehen beim Deutschen Brotmuseum Ulm) Brotrezepte aus ländlichen Backstuben. Landbuch Verlag, Hannover 2001, ISBN 3-7842-0614-X. Oskar Maria Graf: 3 Bäckergeschichten nebst 150 Rezepten für die Brezelbäckerei. Undatierter Nachdruck aus den Jahrbüchern der Firma Diamalt. Karl Kietz: Die Zwieback- und Brezelbäckerei in Groß- und Kleinbetrieb. Nordhausen 1922, OCLC 252313301.
Σόδομα, ή η πεμπτουσία της ακολασίας

Τα Σόδομα, ή η πεμπτουσία της ακολασίας (αγγλικόςτίτλος: Sodom, or the Quintessence of Debauchery) είναι άσεμνο σατιρικό θεατρικό έργο που δημοσιεύθηκε το 1684 και αποδίδεται στον Τζον Ουίλμοτ, 2ο κόμη του Ρότσεστερ. Ο καθορισμός της ακριβούς ημερομηνίας σύνθεσης είναι δύσκολος, ιδιαίτερα λόγω διαφωνίας σχετικά με την ταυτότητα του συγγραφέα.Το έργο αποτελείται από πέντε πράξεις σε δίστιχα με ομοιοκαταληξία. Πρόκειται για «θεατρικό κείμενο για ανάγνωση», ένα θεατρικό είδος που προορίζονταν για ανάγνωση και όχι να παιχτεί στη σκηνή.

 Είτε ο συγγραφέας ήταν ο Ρότσεστερ είτε όχι, τα Σόδομα είναι ένα από τα πρώτα πορνογραφικά κείμενα στην ιστορία με θέματα του σοδομισμού, αιμομιξίας και πορνείας. Συγχρόνως είναι μια συγκαλυμμένη σάτιρα της αυλής του Καρόλου Β΄, ιδιαίτερα της τάσης του βασιλιά να ανέχεται τον Καθολικισμό στην Αγγλία όταν αυτή η πίστη ήταν απαγορευμένη επίσημα. Πιθανώς γράφτηκε την εποχή της Βασιλικής Διακήρυξης της Επιείκειας του 1672, η οποία παρείχε επίσημη ανοχή στους Καθολικούς καθώς και σε άλλα δόγματα και έφερε τον βασιλιά αντιμέτωπο με ένα ενιαίο Αγγλικανικό μέτωπο.Στις 16 Δεκεμβρίου 2004 ένα από τα λίγα σωζόμενα αντίγραφα των Σοδόμων πουλήθηκε από τον οίκο Sotheby's για 100.000 δολάρια ΗΠΑ .Στην ταινία του 2004 The Libertine, ο Τζόνι Ντεπ ως Ρότσεστερ εμφανίζεται να σκηνοθετεί το έργο μπροστά στον αγανακτισμένο βασιλιά, με τον Ρότσεστερ να παίρνει το ρόλο του Βασιλιά των Σοδόμων. Το έργο απεικονίζει τον Βασιλιά των Σοδόμων, ο οποίος αποφασίζει να θεσπίσει τον «ελεύθερο έρωτα», ακόμη και τη σοδομία ως αποδεκτή σεξουαλική πρακτική μέσα στο βασίλειό του. Το έργο τελειώνει με το ξέσπασμα μιας επιδημίας αφροδίσιων ασθενειών και η πόλη των Σοδόμων καταστρέφεται από την τιμωρία της αιώνιας φωτιάς και των σύννεφων καπνού. Η παράλογη επιμονή του βασιλιά στην απόφασή του μπορεί να διαβαστεί ως αναλογία των συζητήσεων στην Αγγλία εκείνη την εποχή σχετικά με τα πραγματικά κίνητρα του βασιλιά να προωθήσει τη θρησκευτική ανοχή.Η πλοκή είναι εμπνευσμένη χαλαρά από τα γεγονότα των πόλεων Σόδομα και Γόμορρα, που τιμωρήθηκαν από τον Θεό επειδή παραβίασαν τις εντολές του και διέπραξαν πράξεις ασέβειας παρά τη θέλησή του, τόσο πριν όσο και μετά την άφιξη των αγγέλων και τη φυγή του Λωτ. Το έργο, ωστόσο, δεν κάνει καμία αναφορά στην ιστορία που αναφέρεται στη Γένεση, εκτός από την καταστροφή των προαναφερθέντων πόλεων. Επιπλέον, τα ονόματα των πρωταγωνιστών, που δεν ανταποκρίνονται σε αυτά της βιβλικής ιστορίας, επινοήθηκαν και σχεδόν όλα είναι λογοπαίγνια, που αποτελούνται από σεξουαλικούς όρους και χυδαίους και προσβλητικούς όρους στα αγγλικά, κωμική ιδιαιτερότητα πολύ συνηθισμένη κατά την εποχή της κωμωδίας της Παλινόρθωσης.
Αγαπητός ο διάκονος

Ο Αγαπητός ήταν Βυζαντινός φιλόσοφος και ρήτορας. Είχε το αξίωμα του διάκονου στην Αγία Σοφία στην Κωνσταντινούπολη. Ήταν διδάσκαλος του Αυτοκράτορα Ιουστινιανού, προς τον οποίο προσφώνησε παραινετικό λόγο. Το έργο του αυτό αποτελείται από 72 κεφάλαια, και εκδόθηκε τον 16ο αιώνα είκοσι φορές περίπου.

 Παΐδας Κ., Η θεματική των βυζαντινών "κατόπτρων ηγεμόνος" της πρώιμης και μέσης περιόδου (398-1085). Συμβολή στην πολιτική θεωρία των Βυζαντινών. Εκδόσεις Γρηγόρη, Αθήνα 2005, σποράδην. Παΐδας Κ. Αγαπητού Διακόνου Ἔκθεσις Κεφαλαίων Παραινετικῶν. Νουθεσίες στον αυτοκράτορα Ιουστινιανό Α΄, (Εισαγωγή-Κείμενο-Νεοελληνική Απόδοση-Σχόλια), Εκδόσεις Γρηγόρη, Αθήνα 2018. Karl Krumbacher (1856-1909) (1897–1900). Ιστορία της Βυζαντηνής [sic] λογοτεχνίας / Κρουμβάχερ, μεταφρασθείσα υπό Γεωργίου Σωτηριάδου. Τόμος Β’. Εν Αθήναις: Τύποις Π. Δ. Σακελλαρίου. Ανακτήθηκε στις 15 Φεβρουαρίου 2011.
Μωβ τρίγωνο

Το μωβ τρίγωνο ήταν ένα διακριτικό σήμα στα Ναζιστικά στρατόπεδα συγκέντρωσης που χρησιμοποιούσαν οι Ναζιστές για να προσδιορίζουν τους Μάρτυρες του Ιεχωβά που ήταν φυλακισμένοι στα στρατόπεδα συγκέντρωσης.

 Διακριτικά σήματα στα Ναζιστικά στρατόπεδα συγκέντρωσης Οι Μάρτυρες του Ιεχωβά και το Ολοκαύτωμα Ολοκαύτωμα Μωβ Τρίγωνο: Μια Ιστορία Πνευματικής Αντίστασης της Jolene Chu, αρχική έκδοση στο Judaism Today, Αρ. 12, Άνοιξη 1999 (αγγλικά). Μουσείο Μνήμης του Ολοκαυτώματος των Ηνωμένων Πολιτειών (United States Holocaust Memorial Museum): Μάρτυρες του Ιεχωβά (αγγλικά). Ζενεβιέβ ντε Γκολ, «Θα Μπορούσαν να Απελευθερωθούν Αμέσως», Η Σκοπιά 15 Αυγούστου 2005. Βιογραφία Ένγκλαϊτνερ Λέοπολντ: Παρότι Αδύναμος Είμαι Δυνατός, Η Σκοπιά 1 Μαΐου 2005. Θριάμβευσαν Απέναντι στο Διωγμό, Η Σκοπιά 1 Μαρτίου 2003.
Πήτερ Γκόλμπι

Ο Πητερ (Πητ) Γκόλμπι (αγγλ. Peter Goalby) είναι Βρετανός τραγουδιστής και κιθαρίστας, γνωστός για τη συνεργασία του με το χαρντ ροκ συγκρότημα Uriah Heep στα μέσα της δεκαετίας του '80.

 Ο Γκόλμπι ξεκίνησε την καριέρα του στη μουσική από το συγκρότημα των Fable, κυκλοφορώντας μαζί τους τo ομώνυμο άλμπουμ με το σινγκλ "See My Face", το 1973. Την επόμενη χρονιά αποχώρησε για να ξεκινήσει την προσωπική του καριέρα ηχογραφώντας τα σινγκλ "Ain't it Funny" και "You are Day, You are Night", το 1975. Το 1978, εντάχθηκε στο συγκρότημα των Trapeze ηχογραφώντας μαζί τους το δίσκο "Hold On", ενώ το 1981 κυκλοφόρησαν το ζωντανά ηχογραφημένο "Live in Texas: Dead Armadillos".Ο Γκόλμπι αποχώρησε από τους Trapeze για να συνεχίσει στους Uriah Heep στα τέλη του 1981, συγκρότημα για το οποίο είχε περάσει μία αποτυχημένη οντισιόν, το 1979. Το Μάρτιο του 1982 κυκλοφόρησαν το δίσκο "Abominog", για τον οποίο έλαβαν πολύ θετικές κριτικές και ανέβηκαν στο Billboard Hot-100 των Ηνωμένων Πολιτειών για πρώτη φορά μετά το 1975. Ακολούθησαν τα "Head First" (1983) και "Equator" (1985) πριν αποχωρήσει από το συγκρότημα, το Νοέμβριο του 1985.Ο Γκόλμπι δημιούργησε το προσωπικό του συγκρότημα με την ονομασία Peter Goalby's Perfect Stranger και ηχογράφησε το σινγκλ "I Don't Wanna Fight", το 1988. Το 1991 συμμετείχε στο τραγούδι "Radio Wall of Sound" των Slade (#21 στη Μεγάλη Βρετανία) και την επόμενη χρονιά έπαιξε κιθάρα στο δίσκο "Man with a Vision" του Τζον Παρ. 12 - Uriah Heep Peter Goalby | Credits | AllMusic
Γ.Σ. Πανιώνιος Νέας Ιωνίας

Ο Γυμναστικός Σύλλογος Πανιώνιος Νέας Ιωνίας είναι ελληνικό ποδοσφαιρικό σωματείο το οποίο ιδρύθηκε το 1986. Τα χρώματα του είναι το μπλέ και το κόκκινο όπως του Πανιωνίου της Νέας Σμύρνης. Η ομάδα χρησιμοποιεί ως έδρα της, το Βασδέκειο Στάδιο, στην Νέα Ιωνία.

 Ο Πανιώνιος Νέας Ιωνίας από την ίδρυσή του το 1986, έως και την σεζόν 2006-07 αγωνιζόταν στα πρωταθλήματα της Β' και Γ' κατηγορίας της ΕΠΣΘ. Τη σεζόν αυτή κατάφερε να κερδίσει την άνοδο του στην Α' κατηγορία για πρώτη φορά στην ιστορία του. Έμεινε στην Α' κατηγορία για τρεις συνεχόμενες σεζόν κάνοντας μέτριες πορείες. Τις επόμενες δυο σεζόν 2010-11 και 2011-12 αγωνίστηκε στη Β' κατηγορία, επανερχόμενος όμως στην Α' κατηγορία κατά την περσινή σεζόν 2012-13 στην οποία όμως τερμάτισε στην τελευταία θέση και υποβιβάστηκε ξανά. Την σεζόν 2013-14, αν και τερμάτισε στην 5η θέση του 1ου ομίλου της Β' ΕΠΣΘ, τελικά επέστρεψε στην Α' κατηγορία λόγω αναδιάρθρωσης της κατηγορίας. Στην Α' Κατηγορία αγωνίστηκε για δύο συνεχόμενες σεζόν (2014-2016). Από το 2016 μέχρι το 2022 αγωνίστηκε στην Β' κατηγορία Ε.Π.Σ. Θεσσαλίας. Ο μοναδικός τίτλος που έχει κατακτήσει ο Πανιώνιος Νέας Ιωνίας είναι το πρωτάθλημα της Γ' Κατηγορίας ΕΠΣΘ την σεζόν 1996-97.
Ρόμπολο

Το ρόμπολο ή λευκόδερμη πεύκη (επιστημονική ονομασία Pinus heldreichii - Πεύκη του Χελδράιχ) συν. Pinus leucodermis - Πεύκη η λευκόδερμος, είναι είδος πεύκου που απαντάται σε μεγάλο υψόμετρο. Την επιστημονική του ονομασία την οφείλει στον Γερμανό βοτανολόγο Τέοντορ Χέρμαν φον Χέλντραϊχ (Τheodor Heinrich Hermann von Heldreich, 3.3.1822 Δρέσδη - 7.9.1902 Αθήνα ή Θεόδωρος δε Χελδράιχ, όπως ο ίδιος υπέγραφε τα συγγράμματά του), ο οποίος το ανακάλυψε στα βουνά της βόρειας Ελλάδας στις 31 Ιουλίου 1851.

 Το δέντρο είναι ιθαγενές στη Βοσνία και απαντάται στην Ελλάδα, στη Βουλγαρία, Αλβανία, τη Σερβία, τη Βόρεια Μακεδονία και τη νότια Ιταλία. Στην Ελλάδα εμφανίζεται στα βουνά της Β. Πίνδου, στον Όλυμπο (όπου και το είδος περιγράφηκε για πρώτη φορά), στον Όρβηλο, στο Βέρμιο και στο Βούρινο, σε πετρώδη και ορεινά εδάφη, σε υψόμετρο 1100 έως 2400 μέτρα, στις πλέον αντίξοες κλιματικές συνθήκες εκεί όπου τελειώνουν τα δάση της μαύρης πεύκης ή ελάτης. Είναι είδος που στην Ελλάδα απαντάται διάσπαρτο (όπως είναι χαρακτηριστικά ορατό στο δρόμο που ενώνει τη Σμίξη με το Δίστρατο) και δεν σχηματίζει συχνά πυκνό δάσος. Το ρόμπολο είναι ένα αειθαλές δέντρο που μπορεί να φτάσει σε ύψος και τα 40 μέτρα. Έχει σταχτίλευκο φλοιό, οι βελόνες του σχηματίζουν τούφες στις άκρες των κλαδιών, ανά δύο και τα βραχυκλάδια σχηματίζουν το χαρακτηριστικό πριονωτό ανάγλυφο από την πτώση των βελονών. Οι βελόνες έχουν μήκος 6 με 10 εκατοστά. Οι κώνοι ωριμάζουν περίπου ενάμιση χρόνο μετά την γονιμοποίηση. Ο κορμός είναι χοντρός (με διάμετρο που μπορεί να ξεπεράσει τα δύο μέτρα) και ίσιος, το ίδιο και τα κλαδιά. Τα νεαρά δέντρα έχουν χαρακτηριστικό άσπρο φολιδωτό φλοιό, ενώ τα ωριμότερα δημιουργούν το χαρακτηριστικό θωρακόμορφο φλοιό (το οποίο αποτελεί και το χαρακτηριστικό διαχωρισμού του από τα άλλα πεύκα) και συνηθίζεται να έχουν 'κομμένες' κορυφές. Είναι δέντρο αιωνόβιο και πολύ ανθεκτικό στο ψύχος. Στη Βουλγαρία έχει ανακαλυφθεί ένα ρόμπολο με ηλικία 1.300 ετών, ενώ το γηραιότερο επιβεβαιωμένο ρόμπολο είχε ηλικία 963 ετών το 1989. Έχει πολύ γερό ξύλο που δεν σαπίζει και χρησιμοποιείται στην κατασκευή βαρελιών, στην επιπλοποιία, στην κατασκευή πολλών εργαλείων και σκευών κ.ά. Επιπλέον, το ρετσίνι που εκκρίνεται από το φλοιό του δέντρου θεωρείται, από τους παραδασόβιους πληθυσμούς, ότι έχει ιαματικές ιδιότητες. Δασολογικός Σύλλογος Τρικάλων. «Ρόμπολο». Ανακτήθηκε στις 28 Δεκεμβρίου 2011. ΚΠΕ Καστοριάς. «Ρόμπολο». Αρχειοθετήθηκε από το πρωτότυπο στις 7 Μαρτίου 2012. Ανακτήθηκε στις 28 Δεκεμβρίου 2011. «Pinus heldreichii». The Gymnosperm Database (2011). Ανακτήθηκε στις 28 Δεκεμβρίου 2011. Η χλωρίς της Θήρας υπό Δρ. Θ. Δε Χελδράιχ Αθήνα 1899.
Αστροχημεία

Η αστροχημεία είναι η μελέτη της σύνθεσης και των αντιδράσεων των ατόμων, των μορίων και των ιόντων στο διάστημα. Η αστροχημεία είναι μερικώς αστρονομία και μερικώς χημεία. Επιπλέον, η αστροχημεία διερευνά τον σχηματισμό κοσμικής σκόνης και χημικών στοιχείων στο Σύμπαν με ανάλυση της ηλεκτρομαγνητικής ακτινοβολίας των ουράνιων σωμάτων. Ένα άλλο σημαντικό θέμα της αστροχημείας είναι η μελέτη της προβιοτικής οργανικής χημείας για την κατανόηση της προέλευσης της ζωής στη Γη.

 Η αστροχημεία είναι μια καινούρια επιστήμη, η οποία μελετά κυρίως μόρια (σχηματισμό, καταστροφή και αφθονία) σε διαφορετικά περιβάλλοντα. Αυτά τα περιβάλλοντα μπορεί να είναι: Πλανητικές ατμόσφαιρες Χαρταριστές Προποταρωτικοί δίσκοι Περιοχές γεννήσεων αστέρων Μοριακά σύννεφα Πλανητικά νεφελώματα, και άλλα.Ανάλογα με τις συνθήκες των περιβαλλόντων, τα μόρια θα βρίσκονται στο αέριο ή στη συμπυκνωμένη φάση. Η Αστροχημεία μπορεί να διαιρεθεί σε 3 υποπεριοχές, ανάλογα με το αντικείμενο παρατήρησης και μελέτης: Αστροχημεία παρατήρησης Θεωρητική αστροχημεία Πειραματική Αστροχημεία https://el.thpanorama.com/articles/ciencia/qu-es-la-astroqumica.html
Ζοάο Μπουσότι

Ο Ζοάο Καπιστράνο Μαρία Μπουσότι Νέβς Τζούνιορ (γενν. 10 Μαΐου 1993 στο Μαπούτο) είναι Ιταλός αθλητής του στίβου, γεννημένος στη Μοζαμβίκη, που συμμετέχει στα 1500 μέτρα. Έχει κερδίσει τρεις φορές το αγώνισμα στο Ιταλικό Πρωτάθλημα Στίβου.

 Ο Μπουσότι μετανάστευσε στην Ιταλία το 2002 με τη μητέρα του, Κλοντίν. Ο πατριός του μένει στο Λιβόρνο, εκεί που μένει και ο Μπουσότι. Άρχισε τον στίβο το 2007. Συμμετέχει με την Ιταλία από τον Μάιο του 2012. Ανοιχτός στίβος – 3:37.12 (Μασσαλία 2017) Κλειστός στίβος – 3:42.82 (Πράγα 2015)
Σλάβεν Τσούπκοβιτς

Ο Σλάβεν Τσούπκοβιτς, γεννημένος στις 23 Ιουνίου 1988 στο Κράλιεβο, είναι Σέρβος καλαθοσφαιριστής, ο οποίος αγωνίζεται στην ομάδα του Άρη, ενώ στο παρελθόν έχει αγωνιστεί και στα Τρίκαλα.

 Ο Τσούπκοβιτς ξεκίνησε την καριέρα του το 2005 από την Μάσινατς Κράλιεβο, στην οποία παρέμεινε μέχρι το 2010, πριν μετακινηθεί στην Νάπρεντακ Κρούσεβατς. Το 2007, κατέκτησε το παγκόσμιο πρωτάθλημα νέων με την εθνική ομάδα της Σερβίας. Στην συγκεκριμένη ομάδα αγωνίστηκε για δύο χρόνια, πετυχαίνοντας, στο δεύτερο εξ αυτών, 16,5 πόντους και 7,6 ριμπάουντ κατά μέσο όρο. Την σεζόν 2012-13, έπαιξε για την πολωνική Ρόζα Ράντομ, έχοντας μέσους όρους 7 πόντων και 2,5 ριμπάουντ. Την επόμενη χρονιά, αγωνίστηκε για την Σλόγκα Κράλιεβο, πριν κλείσει την σεζόν στην ομάδα Κοζούβ της Γευγελής, με 14,7 πόντους και 6 ριμπάουντ σε κάθε αγώνα. Το 2014-15, μεταγράφηκε στα Τρίκαλα, με τα οποία κατέκτησε την δωδέκατη θέση του ελληνικού πρωταθλήματος. Σε 26 αγώνες της κανονικής περιόδου, είχε μέσο όρο 12,4 πόντων και 5,4 ριμπάουντ, με ατομικό του ρεκόρ τους 24 πόντους στην εντός έδρας ήττα με 87-94 από τον Κολοσσό Ρόδου, στις 28 Μαρτίου 2015.Στις 30 Ιουλίου του ίδιου έτους, ο Άρης Θεσσαλονίκης ανακοίνωσε την απόκτηση του Τσούπκοβιτς, ο οποίος αποτέλεσε τον πέμπτο Σέρβο αθλητή στην ιστορία του συλλόγου.Το καλοκαίρι του 2016 ο Γ.Σ. Κύμης ανακοίνωσε την απόκτηση του. Στον Αρη ο Σλάβεν Τσούπκοβιτς - Ε.Σ.Α.Κ.Ε. Slaven Cupkovic Europe Stats | Basketball-Reference.com Slaven Cupkovic PF - RealGM Slaven Cupkovic - Eurobasket Slaven Cupkovic 2014/2015 - YouTube
Ένωση Ποδοσφαιρικών Σωματείων Κορινθίας

Η Ένωση Ποδοσφαιρικών Σωματείων Κορινθίας (Ε.Π.Σ.Κ.) είναι το όργανο διοίκησης του ποδοσφαίρου στο νομό Κορινθίας. Εδρεύει στην Κόρινθο και είναι μέλος της Ελληνικής Ποδοσφαιρικής Ομοσπονδίας (Ε.Π.Ο.). Είναι υπεύθυνη για τη διεξαγωγή του τοπικού πρωταθλήματος και του κυπέλλου, όπως και των πρωταθλημάτων εφήβων και παίδων. Συντονίζει επίσης τις δραστηριότητες των μικτών ομάδων νέων και παίδων, οι οποίες εκπροσωπούν το νομό σε εθνικό επίπεδο. Η Ένωση απονέμει ετήσια έπαθλα στους καλύτερους σκόρερ και «Κύπελλο Ήθους» στις ομάδες με την καλύτερη βαθμολογία "ευ αγωνίζεσθαι" (fair play) της κάθε κατηγορίας.

 Η Ένωση Ποδοσφαιρικών Σωματείων Κορινθίας ιδρύθηκε επίσημα το 1946. Τα παρακάτω σωματεία μετείχαν στην ίδρυση της ένωσης: Άρης Κορίνθου Αχιλλεύς Κορίνθου Ηρακλής Λεχαίου Ηρακλής Ξυλοκάστρου Ολυμπιακός Κορίνθου Ολυμπιακός Λουτρακίου Πέλοψ Κιάτου Στρατιωτικό Κέντρο Βασικής Εκπαίδευσης Κορίνθου (ΚΒΕΚ)Το πρώτο πρωτάθλημα της Ε.Π.Σ. Κορινθίας διεξήχθη τη σεζόν 1946-47 με τη συμμετοχή των παραπάνω σωματείων και ξεκίνησε την Κυριακή 8 Δεκεμβρίου 1946. Από τη σεζόν 1947-48 έπαιρναν μέρος και τα σωματεία της Αργολίδας, με πρώτη τη συμμετοχή του Παναργειακού, στο λεγόμενο πρωτάθλημα Αργολιδοκορινθίας που ξεκίνησε να διοργανώνει έκτοτε η Ε.Π.Σ. Κορινθίας μέχρι και τη σεζόν 1963-64, καθώς από την επόμενη χρονιά συστάθηκε επίσημα το πρωτάθλημα της Ε.Π.Σ. Αργολίδας. Αρχικά το πρωτάθλημα διεξήχθη με όλα τα προαναφερθέντα σωματεία σε μια κατηγορία και με την σταδιακή αύξηση των σωματείων τα επόμενα χρόνια αυξήθηκαν και οι κατηγορίες, αρχής γενομένης από τη σεζόν 1949-50 όποτε και δημιουργήθηκε για πρώτη φορά δεύτερη κατηγορία την οποία απάρτισαν οι Αργοναύτης Βραχατίου, Άρης Βοχαϊκού, Δάφνη Πουλίτσης, Α.Ε. Ζευγολατιού, Άρατος Βασιλικού και Άρης Παλαιάς Κορίνθου. Η δομή του πρωταθλήματος της Ε.Π.Σ. Κορινθίας είναι η εξής: Α΄ Κατηγορία Β΄ Κατηγορία Γ1 Κατηγορία Γ2 Κατηγορία Στο θεσμό του κυπέλλου συμμετέχουν τα σωματεία της Ε.Π.Σ. Κορινθίας. Πηγή ΕΠΣ Κορινθίας: Τελικοί Κυπέλλου Επίσημος ιστότοπος
Χαιρεκακία

Η χαιρεκακία είναι η χαρά που νιώθει κάποιος με την ατυχία κάποιου άλλου. H προέλευση της λέξεως ανάγεται στην αρχαία ελληνική λέξη ἐπιχαιρεκᾰκία - Aριστοτέλης. Ἠθ. Ν. 2. 6, 18., 2.7, 15. Η ελληνική λέξη αντιστοιχεί τη γερμανική Schadenfreude.

 Διογένης Λαέρτιος - Βίοι καὶ γνῶμαι τῶν ἐν φιλοσοφίᾳ εὐδοκιμησάντων - Βιβλίο Ζ΄ Ἡδονὴ δέ ἐστιν ἄλογος ἔπαρσις ἐφ' αἱρετῷ δοκοῦντι ὑπάρχειν, ὑφ' ἣν τάττεται κήλησις, ἐπιχαιρεκακία, τέρψις, διάχυσις. Κήλησις μὲν οὖν ἐστιν ἡδονὴ δι' ὤτων κατακηλοῦσα• ἐπιχαιρεκακία δὲ ἡδονὴ ἐπ' ἀλλοτρίοις κακοῖς• τέρψις δέ, οἷον τρέψις, προτροπή τις ψυχῆς ἐπὶ τὸ ἀνειμένον• διάχυσις δ' ἀνάλυσις ἀρετῆς. Η ηδονή, είναι η θέρμη για κάτι που φαίνεται άξιο προτιμήσεως. Περιλαμβάνει την ηδονή, τη γοητεία, τη χαιρεκακία, την ευχαρίστηση, τη διάχυση. Η απόλαυση είναι η ευχαρίστηση που κολακεύει το αυτί- η χαιρεκακία είναι η ηδονή από την κακοτυχία του άλλου- η γοητεία, ένα είδος αντιστροφής της ψυχής ή μια τάση για χαλάρωση - η διάλυση της αρετής. Η χαιρεκακία ερμηνεύεται ως χαρά που νιώθει ένας άνθρωπος με την ατυχία που παθαίνει κάποιος λόγω των εσφαλμένων του ενεργειών ή παραλείψεων. Οι έρευνες που έχουν διεξαγάγει οι επιστήμονες διαφόρων πανεπιστημίων ειδικότερα αυτών των Ηνωμένων Πολιτειών της Αμερικής διαπίστωσαν ότι τρία είναι τα κίνητρα πίσω από την χαιρεκακία: η επιθετικότητα, ο ανταγωνισμός και το δίκιο. Η γνωστή Αμερικανική εφημερίδα The New York Times, το έτος 2002, δημοσίευσε αρκετές επιστημονικές μελέτες σχετικά με τη χαιρεκακία, την οποία χαρακτήριζε ως "απόλαυση των αποτυχιών των άλλων ανθρώπων". Πολλές μελέτες έχουν βασιστεί στη θεωρία της κοινωνικής σύγκρισης, στην ιδέα ότι όταν οι άνθρωποι αποτυγχάνουν ο παρατηρητής αρχίζει να θεωρεί τον εαυτό του καλύτερο. Άλλες έρευνες έχουν δείξει ότι οι άνθρωποι με χαμηλή αυτοεκτίμηση αισθάνονται περισσότερο χαρούμενοι από ό,τι τα άτομα με υψηλή αυτοεκτίμηση. Οι έρευνες αυτές διεξήχθησαν στα Πανεπιστήμια του Κεντάκι, της Καλιφόρνιας και του Κονέκτικατ. Ένα πείραμα που διεξήχθη το 2006 με παρατήρηση της δραστηριότητας του εγκεφάλου με τη βοήθεια του μαγνητικού τομογράφου έδειξε ότι οι άνδρες (όχι όμως οι γυναίκες) αγαπούν να παρατηρούν πως οι κακοί άνθρωποι υποφέρουν βιώνοντας φυσικό πόνο. Ο εγκέφαλος έδειξε δραστηριότητα όταν ένα άτομο που δεν το άξιζε υποβαλλόταν σε ηλεκτρικό σοκ ενώ παρατηρήθηκε επίσης δραστηριότητα απόλαυσης του εγκεφάλου όταν σε ηλεκτροσόκ υποβλήθηκε άτομο που το άξιζε. Επίσης μια σάρωση του εγκεφάλου έδειξε ότι η χαιρεκακία οφείλεται και σε ζήλια. «Sorrow So Sweet: A Guilty Pleasure In Another's Woe» // New York Times «In Pain and Joy of Envy, the Brain May Play a Role» by Natalie Angier // New York Times (February 17, 2009)
Χιρογιούκι Ογουάκου

Ο Χιρογιούκι Ογουάκου (ιαπωνικά: 大和久 宏之, Χέπμπορν: Ōwaku Hiroyuki) είναι Ιάπωνας σεναριογράφος βιντεοπαιχνιδιών που γεννήθηκε το 1975, γνωστότερος για τη δουλειά του με την Team Silent στη σειρά Silent Hill.

 Ο Ογουάκου εργάστηκε για πρώτη φορά το 1999 στο βιντεοπαιχνίδι επιβίωσης τρόμου Silent Hill, ως προγραμματιστής γεγονότων και εχθρών. Μετά την επιτυχία του παιχνιδιού η Team Silent, μέρος της οποίας ήταν ο ίδιος, εργάστηκε σε διάφορα sequels, άμεσα ή όχι, και ο Ογουάκου εργαζόταν επακόλουθα ως σεναριογράφος. Ήταν προγραμματιστής δράματος για το Silent Hill 2, και έχει αναφερθεί ως σεναριογράφος στους τίτλους τέλους του υποσεναρίου Restless Dreams. Επίσης, εργάστηκε ξανά ως σεναριογράφος το 2003 για το Silent Hill 3, άμεσο sequel του πρώτου παιχνιδιού.Η Team Silent αποσύρθηκε το 2004, μετά την κυκλοφορία του Silent Hill 4: The Room. Ο διευθυντής Σούγκουρου Μουρακόσι αναγράφηκε ως σεναριογράφος του παιχνιδιού. Ο Ογουάκου δέχθηκε Ειδικές Ευχαριστίες, και αναγνωρίστηκε για τη συγγραφή των στίχων των τραγουδιών Tender Sugar, Cradle of Forest, Your Rain, Room of Angel και Waiting For You. Το τελευταίο κομμάτι συμπεριλήφθηκε το 2004 στο Karaoke Revolution Volume 3, όπου επίσης ο Ογουάκου αναφέρθηκε στους τίτλους τέλους. Η σειρά Silent Hill ανατέθηκε σε διάφορους developers. Ο Ογουάκου και ο Μασαχίρο Ίτο, διευθύνον τέχνης της Team Silent, εργάστηκαν μαζί το 2006 στο Silent Hill: Cage of Cradle, ένα ψηφιακό μάνγκα που εκδόθηκε από την Konami, διαθέσιμο για κατέβασμα σε κινητά και αποκλειστικά στην Ιαπωνία. Ακολούθησε το Silent Hill: Double under Dusk το 2007. Ο Ογουάκου δέχθηκε ξανά Ευχαριστίες το 2007 στο Silent Hill: Origins. (Αγγλικά) Χιρογιούκι Ογουάκου στο IMDb.
Α΄ Εθνική ποδοσφαίρου ανδρών 1981-1982

Το πρωτάθλημα της περιόδου 1981-82 ήταν το 23ο που διεξήχθη σε μορφή εθνικής κατηγορίας και το 3ο από καταβολής του επαγγελματικού ποδοσφαίρου. Το κατέκτησε ο Ολυμπιακός νικώντας σε αγώνα μπαράζ τον Παναθηναϊκό με τον οποίο ισοβάθμησε στο τέλος του πρωταθλήματος.

 Ολυμπιακός Προπονητές: Χέλμουτ Σενέκοβιτς (1η-11η αγ.), Αλκέτας Παναγούλιας (12η-34η αγ.). Ποδοσφαιριστές: (Σε παρένθεση συμμετοχές/τέρματα) Τερματοφύλακες: Αρβανίτης (10), Σαργκάνης (24). Αμυντικοί: Βαμβακούλας (28/3), Δαμιανίδης (2), Κανέλλος (2), Μίχος (32/1), Νοβοσέλατς (33/1), Ξανθόπουλος (25), Πάλλας (16), Στ.Παπαδόπουλος (11). Μέσοι: Εσταβίγιο (20/2), Κουσουλάκης (27/4), Νικολούδης (17/3), Περσίας (25/2). Επιθετικοί: Άλστρομ (1), Αναστόπουλος (32/13), Γκαβασιάδης (11), Γκρέγκορι (4/1), Κοκολάκης (17), Λεμονής (27/4), Λοσάντα (4), Μητρόπουλος (25/5), Ορφανός (28/1), Τόγιας (13/4). Β = Βαθμοί , Αγ.= Αγώνες, Ν =Νίκες; Ι = Ισοπαλίες, Η = Ήττες, ΓΥ= Γκολ Υπέρ, ΓΚ =Γκολ Κατά, Δ =Διαφορά τερμάτων; Βαθμολογία (νίκη: 2 βαθμοί, ισοπαλία: 1 βαθμός, ήττα: 0 βαθμοί) 1η θέση Ολυμπιακός - Παναθηναϊκός 2-1 (Εθνικό Στάδιο Βόλου) Ελληνική Ποδοσφαιρική Ομοσπονδία RSSSF 1981-82
BBC Brit

Το BBC Brit είναι κρατικό συνδρομητικό ψυχαγωγικό τηλεοπτικό κανάλι του BBC Worldwide, το οποίο είναι ιδιοκτησία του BBC. Το κανάλι ανήκει και διευθύνεται εξ' ολοκλήρου από το BBC Worldwide και κανονικά θα ξεκινούσε να εκπέμπει παγκοσμίως το 2014. Αργότερα, ανακοινώθηκε ότι ο σταθμός θα ξεκινήσει μέσα στο 2015, ξεκινώντας από την Πολωνία.

 Τον Οκτώβριο του 2013, το BBC είχε ανακοινώσει ότι θα ξεκινήσουν να εκπέμπουν 3 νέα κανάλια, το BBC Earth, το BBC First και το BBC Brit, με το τελευταίο να είναι ψυχαγωγικό. Αργότερα ανακοινώθηκε ότι στο πρόγραμμα του σταθμού θα περιλαμβάνεται η εκπομπή Top Gear, όπως και οι σειρές Room 101 και Mock the Week. Στις 4 Νοεμβρίου του 2014, ανακοινώθηκε ότι ο σταθμός θα κάνει πρεμιέρα στην Πολωνία. Το κανάλι ξεκίνησε να εκπέμπει στις 1 Φεβρουαρίου του 2015, αντικαθιστώντας το BBC Entertainment. Στην Σκανδιναβία, ξεκίνησε να εκπέμπει στις 13 Απριλίου του 2015, αντικαθιστώντας το BBC Entertainment. Στην Αφρική, ξεκίνησε να εκπέμπει στις 1 Σεπτεμβρίου του 2015, αντικαθιστώντας το BBC Entertainment. Επίσημη Ιστοσελίδα
Κλων Στέφανος

Ο Κλων Στέφανος (Κέα, 1854 - 10 Ιανουαρίου 1915) ήταν Έλληνας επιστήμονας, ο πρώτος Έλληνας γιατρός-ανθρωπολόγος. Ειδικεύτηκε σε πλήθος ερευνών και μελετών, ενώ πραγματοποίησε ανασκαφές σε πολλές νησιωτικές περιοχές της Ελλάδας. Θεωρείται ο θεμελιωτής της φυσικής ανθρωπολογίας στην Ελλάδα. Ίδρυσε το Ανθρωπολογικό Μουσείο της Αθήνας και ήταν σύμβουλος της Αρχαιολογικής Εταιρείας.

 Ο πατέρας του ήταν δάσκαλος.Καταγόταν από την Άνω Σύρο. Όταν εκείνος είχε εργαστεί στην Τζιά, γεννήθηκε ο γιος του Κλων, το 1857.Στη συνέχεια φοίτησε στο Γυμνάσιο της Σύρου. Έκανε σπουδές Ιατρικής στο πανεπιστήμιο των Αθηνών και μετεκπαιδεύτηκε στο Παρίσι. Έπειτα από την επιστροφή του στην Ελλάδα επιδόθηκε στην ανθρωπολογική έρευνα και αποτέλεσμα των ερευνών του σε κρανία και σκελετούς ήταν η ίδρυση του Ανθρωπολογικού Εργαστηρίου και Μουσείου των Αρχαίων Πατρίων Λειψάνων (1886). Πραγματοποίησε ανασκαφές στη Γυάρο, στην Κωμιακή Νάξου , στη Σύρο και στην Αρκαδία. Δημοσίευσε πολλές μελέτες και άρθρα, ενώ επιμελήθηκε και πολλούς ανθρωπολογικούς χάρτες της Ελλάδας. Ασχολήθηκε επίσης με την αρχαία γεωγραφία και συνεργάστηκε με την επιτροπή για την τοπωνυμία των αρχαίων ελληνικών πόλεων. Το 1915 ιδρύθηκε τιμής ένεκεν έδρα Ανθρωπολογίας στο Πανεπιστήμιο Αθηνών με το όνομα του Στέφανου. Πέθανε την ίδια χρονιά, χωρίς να ευτυχήσει να εργαστεί στην έδρα. Ο αδερφός του, Κυπάρισσος, ήταν μαθηματικός. Ελλάς (δημοσιευμένο άρθρο στο "Εγκυκλοπαιδικό Λεξικό Ιατρικών Επιστημών" του Ντεσάμ) (1884) Συμβολαί εις την Φυσικήν Ανθρωπολογία της Ελλάδος (1914) La Grece au point de vue naturel, ethnologique, anthropologique, demographique et medical Επιγραφαί της νήσου Σύρου το πλείστον ανέκδοτοι Τεκμήρια Βιογραφικό του Στέφανου στον ιστότοπο του Ανθρωπολογικού Μουσείου Συλλογικό έργο, Εγκυκλοπαίδεια "2002", τ. 18, σελ. 369, εκδ. 1984. Ανδρέας Δρακάκης,«Δύο Συριανοί λόγιοι. Κλων Στέφανος-Περικλής Ζερλέντης», Επετηρίς Εταιρείας Κυκλαδικών Μελετών, τομ.9 (1971-1973), σελ.74-86